Chega de Saudade (ידוע גם כ-"No More Blues") הוא סטנדרט ג'אז בסגנון בוסה נובה. הלחן מוכר כשיר הבוסה נובה הראשון שהוקלט. השיר הולחן על ידי אנטוניו קרלוס ז'ובים ומילותיו נכתבו על ידי ויניסיוס דה מוראיס. גרסת השיר שהקליט הזמר ז'ואאו ז'ילברטו היא הגרסה המפורסמת ביותר של השיר.
השיר דורג במקום השישי ברשימת "100 השירים הברזילאים הגדולים ביותר" בהמהדורה הברזילאית של המגזין רולינג סטון.
רקע.
השיר הוקלט לראשונה בשנת 1957 על ידי הזמרת הברזילאית אליזט קרדוסו, ונכלל באלבומה Canção Do Amor Demais שיצא לאור בשנת 1958. עם זאת, גרסתה לא זכתה לתשומת לב רבה.
ז'ואאו ז'ילברטו היה השני להקליט את השיר, אותו הוציא כסינגל בשנת 1958. השיר היה ללהיט וגיבש את הבוסה נובה כסגנון במוזיקה הלטינית. השיר גם הופיע באלבום הבכורה של ז'ילברטו, Chega de Saudade.
Hogwarts Legacy
Hogwarts Legacy (בתרגום חופשי לעברית: הוגוורטס: מורשת) הוא משחק הרפתקאות-פעולה ועולם פתוח מסוגת פנטזיה שפותח על ידי אולפני "Portkey Games" ו-"Avalanche Software" ומופץ על ידי "Warner Bros. Interactive Entertainment", שעתיד לצאת לשוק ב-10 בפברואר 2023 עבור Microsoft Windows, פלייסטיישן 4, פלייסטיישן 5, Xbox One, ו-Xbox Series X. עבור נינטנדו סוויץ', המשחק עתיד לצאת לשוק במועד שטרם פורסם.
משחקיות.
במהלך המשחק, השחקנים יוכלו ליצור דמות אישית באמצעות מערכת יצירת דמויות נרחבת – הכוללת עיצוב קול, מבנה גוף ומגדר מותאם; לבחור אישית את השרביט ואת הבית אליו הם ירצו להשתייך במהלך שהותם בבית הספר הוגוורטס לכישוף ולקוסמות, ולהשתתף בשיעורים השונים המועברים בו. בנוסף לחקירת עולם פתוח וגדול המורכב בין היתר ממיקומים מוכרים מסדרת הספרים והסרטים של "הארי פוטר", כולל היער האסור וכפר הוגסמיד. במהלך המשחק, השחקנים יוכלו להטיל לחשי קסם שונים, לרקוח שיקויים, לאלף חיות פלא ולהשתתף בקרבות קוסמים. בנוסף, המשחק יכלול מערכת בחירות מוסרית מתקדמת שתכריע את השתייכותו של השחקן לצד האפל או לצד הטוב של עולם הקוסמים.
רקע עלילתי.
על פי תקציר העלילה הרשמי שפורסם, השחקנים ייכנסו לנעליו של סטודנט המתחיל את חוק לימודיו בהוגוורטס באיחור ניכר משאר התלמידים – בשנת הלימודים החמישית – במהלך המאה ה-19 של עולם הקוסמים, ומחזיק במפתח לסוד עתיק שמאיים לקרוע את עולם הקוסמים. לסטודנט אותם השחקנים ישחקו תהיה יכולת בלתי רגילה לשלוט בקסם עתיק-יומין, ובהתאם לכך תהיה עליהם החובה להחליט האם להגן על סוד זה לטובת כולם, או להיכנע לפיתויו של קסם מרושע יותר.
במהלך המשחק, השחקנים יוכלו לחוות את תחושת החיים והשגרה בהוגוורטס תוך כדי כריתת בריתות, לחימה בקוסמים אפלים, ובסופו של דבר יוטל עליהם להכריע את גורלו של עולם הקוסמים, תוך כדי יצירת המורשת האישית שלהם שתישאר אחריהם.
פיתוח.
המשחק מפותח על ידי חברת "Avalanche Software", שנרכשה על ידי חברת "Warner Bros. Interactive Entertainment" מחברת וולט דיסני בינואר 2017. באותה השנה, הקימו "האחים וורנר" חברת פרסום חדשה בשם "Portkey Games", המוקדשת לפיתוח והפצת משחקים הקשורים לעולמו של "הארי פוטר".
המשחק הודלף לראשונה באתר "Reddit" באוקטובר 2018, לצד סרטון משחקיות לא רשמי. לאחר ההדלפה, לא התקבלה תגובה רשמית מטעמם של וורנר ברוס או ג'יי קיי רולינג, אם כי מקורות רשמיים רבים ב-"WB Avalanche", כולל עובדים בכירים, רמזו שהמשחק קיים. בנוסף, אושר שרולינג אינה מעורבת ישירות בתהליך פיתוח המשחק.
ב-17 במרץ 2022, חברת סוני אירחה מצגת "State of Play" שהוקדש למשחק, ובה הוצג סרטון משחקיות מלא לצד מספר ריאיונות עם מפתחי המשחק.
הפצה.
המשחק הוכרז רשמית במהלך אירוע ה-"Playstation 5 Showcase" שנערכה על ידי סוני ב-17 בספטמבר 2020, במהלכו הוכרז שהמשחק עתיד לצאת לשוק במהלך שנת 2021 עבור Microsoft Windows, פלייסטיישן 4, פלייסטיישן 5, Xbox One ו-Xbox Series X. ב-13 בינואר 2021, הוכרז שיציאת המשחק לשוק תידחה לשנת 2022. ב-17 במרץ 2022, נמסר כי המשחק עתיד לצאת לשוק בשלהי שנת 2022, ויופץ בנוסף עבור נינטנדו סוויץ'.
אולפני MGM
שטפן צ'מבאל
שטפן צ'מבאל (בצ'כית: Štefan Čambal; 16 בדצמבר 1908 – 18 ביולי 1990) היה כדורגלן ומאמן צ'כוסלובקי, ששיחק בעמדת הקשר אחורי.
ביוגרפיה.
שטפן צ'מבאל נולד ב-16 בדצמבר 1908 בברטיסלאבה שבאימפריה האוסטרו-הונגרית. הוא החל לשחק כדורגל בגיל 13 במועדון הספורט דונאושטד מעיר הולדתו. ב-1927 החל את הקריירה המקצועית בסלובן ברטיסלאבה ושיחק בעמדת החלוץ. אחד ממשחקיו הגדולים של צ'מבאל במדיה היה בניצחון 1–8 על ניוקאסל יונייטד ב-26 במאי 1929, כאשר הוא כבש שלושער. לאחר מכן באותה שנה עבר לטפליצר שמצפון בוהמיה לעונה אחת בה התחיל לשחק במרכז המגרש כקשר אחורי. משם עבר צ'מבאל לסלביה פראג בה כבש שישה שערים בכל 5 השנים בה שיחק עד 1936, וזכה ב-4 תוארי ליגה. ב-1937 עבר לשחק בליגה השנייה במדי באטה זלין איתה עלה ליגה שנה אחר כך. ב-1938 עבר לזברויובקה ברנו לשנה אחת ואחר כך סיים את קריירת המשחק שלו.
במדי נבחרת צ'כוסלובקיה היה לבין השחקנים הסלובקים היחידים וערך את הופעת בכורתו ב-22 במאי 1932 נגד אוסטריה בתיקו 1–1 בפראג. מאז עד לפרישתו ממנה ב-1935 תפס מקום קבוע בנבחרת ועשה משחק אחד בה בתור קפטן ב-6 באוגוסט 1933 נגד יוגוסלביה. צ'מבאל היה שותף להגעתה לגמר מונדיאל 1934 כשהוא משחק בכל משחקי הטורניר. בגמר עצמו בישל לאנטונין פוץ' בדקה ה-71' אך איטליה ניצחה בסוף 1–2 בהארכה.
לאחר פרישתו היה צ'מבאל למאמן ברוב של קבוצות מצ'כוסלובקיה. אף אחת הוא לא אימן במשך יותר משנתיים חוץ מנבחרת סלובקיה במהלך מלחמת העולם השנייה. בסוף קריירת האימון היה למאמנה של ספרטה פראג איתו היא ירדה לליגה השנייה בפעם הראשונה בהיסטוריה שלה ב-1975. עונה אחר כך היא חזרה למקומה הקבוע וזכתה גם בגביע הצ'כוסלובקי. צ'מבאל נפטר ב-18 ביולי 1990 בפראג שבצ'כוסלובקיה בגיל 81.
חוסיין עליזאדה
חוסיין עליזאדה (בפרסית: حسین علیزاده; נולד ב-23 באוגוסט 1951) הוא מלחין ומוזיקאי איראני שמנגן בכלי נגינה עממיים.
ביוגרפיה.
חוסיין עליזאדה נולד בטהראן ובשנת 1975 סיים לימודי מוזיקה בקונסרבטוריון העירוני. בהמשך הוא למד באוניברסיטת טהראן תוך התמקדות בהלחנה ולמד מוזיקולוגיה באוניברסיטת הומבולדט של ברלין.
חוסיין עליזאדה מנגן בטאר וסטאר. הוא הופיע בקונצרטים של התזמורת הלאומית והרכבים מוזיקליים נוספים. בשנת 1977 הוא הקים את ההרכב "Aref Ensemble", שבהופעותיו הוא שילב בין השאר את עלירזה אפתח'ארי ואת מוחמד רזא שג'ריאן. ההופעה הראשונה של ההרכב באירופה הייתה בבלט של מוריס בז'אר.
בנוסף להופעות הוא כתב מוזיקה למספר סרטים איראניים.
בשנת 2007 חוסיין עליזאדה היה מועמד לפרס גראמי ביחד עם נגן הדודוק הארמני ג'יבאן גספאריאן על אלבומם המשותף "The Endless Vision". הוא היה מועמד גם בשנים 2002 ו-2005. בשנת 2008 הוא זכה לתואר "מוזיקאי השנה של איראן". בשנת 2014 הוא סירב לקבל את עיטור לגיון הכבוד של צרפת, מתוך כבוד למורשת האיראנית.
הקושר (סרט)
הקושר (באנגלית: Conspirator) הוא מותחן אפל בריטי משנת 1949 בבימויו של ויקטור סביל, עם אליזבת טיילור ורוברט טיילור בתפקידים הראשיים.
התסריט מבוסס על הרומן "The Conspirator" מאת המפרי סלייטר משנת 1948.
תקציר העלילה.
לונדון, 1949, מלינדה גייטון (אליזבת טיילור), יפהפייה בת 18 מארצות הברית מבלה עם חברתה ג'ויס (הונור בלקמן) ומכירה מייג'ור נאה בשם מייקל קארה (רוברט טיילור) שמזמין אותה לרקוד. היא נמשכת אליו ולא יודעת שיש לו גם צד אפל. הוא מרגל למען הרוסים. כל פעם הוא מקבל גלויה עם תצלום של גשר על התמזה, אז הוא חובש כובע, לובש מקטורן ומרכיב משקפיים ומגיע לדירת מסתור שם הוא נפגש עם אלק (ניקולס ברוס) ועוזרו (קרל שטפנק) ומוסר להם פתק מגולגל בשטרות כסף ובו ידיעות על ישיבות המטה הכללי בהן הוא משתתף.
היחסים בין מייקל ולינדה מתחממים והוא נוסע בפתאומיות לויילס ונפגש עם דודתו ג'סיקה (מרג'ורי פילדינג) שמייעצת לו להתחתן. החתונה נערכת ברוב פאר ומלינדה עוברת לגור בדירתו שמנוהלת על ידי העוזרת ברודרס (ת'ורה הירד).
מלינדה שמה לב להיעדרותיו של מייקל וגם לגלויות מסתוריות שהוא מקבל. כאשר היא מוצאת במכנסיו פתק מוסתר בתוך חבילת שטרות היא מבינה שהוא מרגל לטובת הקומוניסטים. הוא מתוודה כי הוא חבר המפלגה מאז שהיה באירלנד חבר במחתרת אנטי בריטית. היא מבקשת ממנו להפסיק עם זה והוא מבטיח.
בינתיים הוא מקבל נזיפה חמורה מאלק וממזכירו שמסתבר שהוא ראש הרשת, ראדק. הם גוערים בו על זה שנשא אישה ללא רשות המפלגה ופוקדים עליו לרצוח אותה.
מייקל ומלינדה יוצאים עם חברים לצייד ציפורים. מלינדה מתרחקת ומייקל יורה לעברה אך מחטיא היא נופלת ומתעלפת. היא בטוחה שמייקל ניסה לרצוח אותה ומספרת זאת לחברתה ג'ויס. מלינדה מתחילה לארוז ומייקל רוצה למנוע זאת ומתחיל לתקוף אותה אך אז נכנסת העוזרת ברודרס והוא עוזב אותה ורץ לפגישה בדירת הסתרים. הוא מוצא את המקום נטוש ומטלפן לשגרירות הרוסית אך משם עונים לו שמייקל קארה מת. מייקל מבין את הרמז, ממהר לדירתו ונכנס לחדרו. מלינדה ואנשי הבולשת נכנסים ואז נשמעת ירידה ומודיעים לה שהוא התאבד. כדי למנוע שערורייה מציעים לה לאשר את הסיפור כי הוא התאבד בגלל שאיימה לעזוב אותו והיא מסכימה בחוסר ברירה.
דייוויד קוקס